Saba’

**Saba’** (, ) on Koraanin 34. suura. Se luokitellaan mekkalaiseksi (jae 2 on medinalainen) ja sisältää 54 jaetta. Nimensä suura on saanut jakeessa 15 mainituista sabalaisista, joiden maan Herra hävitti tuhotulvalla. Sana on yhdistetty Saaban kuningaskuntaan, jonka katsotaan vaikuttaneen Jemenissä.  

Suurassa puhutaan jinneistä, jotka ovat islamissa tunnettuja ihmisille näkymättömiä henkiolentoja. Islaminuskon mukaan Muhammed lähetettiin profeetaksi paitsi ihmisille myös jinneille. Jumala ilmoittaa toisaalla Koraanissa (51:56): ”Olen luonut henkiolennot ja ihmiset vain palvelemaan Itseäni”. 

Suurassa Daavid mainitaan panssaripaitojen tekijäksi ja Salomosta kerrotaan, että jinnit palvelivat häntä.

Arabistit ovat eri mieltä siitä, mainitaanko suurassa Muhammed ja esiintyykö siinä polemiikkia polyteismia vastaan.

## Sisältö
Suura jakautuu seuraaviin aihekokonaisuuksiin:

* Suura alkaa korostamalla Jumalan kaikkitietävyyttä ja kertoo, että viimeinen hetki ja ylösnousemus ovat totuuksia (jakeet 1–9).
* Jakeet 10–11 kertovat Daavidista, joka on haarniskojen tai panssaripaitojen tekijä. Islamilainen perimätieto tuntee Daavidin etenkin raudan muokkaajana.
* Jakeet 12–14 mainitsevat Salomon, jota jinnit palvelivat. Hämeen-Anttilan mukaan jinnit liittyvät Salomosta kerrottuun anekdoottiin, jonka mukaan jinnit palvelivat vahingossa vuoden ajan jo kuollutta Salomoa, jonka ruumis nojasi sauvaan.
* Jakeet 15–21 selostavat sabalaisten kohtalon. Tarkemmin määrittelemättömät sabalaiset kääntyivät pois Herrasta, jolloin tuhotulva hävitti heidän maansa: *He kuitenkin kääntyivät pois ja me lähetimme heille tuhotulvan ja annoimme heidän puutarhojensa kasvaa piikkipensaita, tamariskeja ja hiukan lootuksia.* Jakeen taustalla on selitetty olevan Maribin padon murtumisen Jemenissä. Christian Julian Robin ei pidä tulkintaa uskottavana, sillä Koraani e mainitse Maribin nimeä,  Maribin padon yhdistäminen Sabaan on poikkeuksellista, jos tapahtumat sijoitetaan 500-luvun loppuun ja väite, että Saba olisi epäuskoinen, ei oikein sovi yhteen sen kanssa, että monijumalaisuus oli hylätty jo yli kaksi vuosisataa aiemmin. Lisäksi ei vaikuta siltä, että padon hylkääminen olisi tapahtunut siten kuin Koraani  esittää.
* Jakeet 22–34 ovat Jaakko Hämeen-Anttilan mukaan polemiikkia "monijumalaisia" vastaan. G. R. Hawtingin mukaan Koraanin kritiikki ei kohdistu polyteismiin tai idoleiden palvontaan, vaan sen tyyppiseen monoteismiin, jota Koraani ei hyväksy. Tässä suurassa esimerkiksi puhutaan "Jumalan kumppaneista" (jae 21), mikä Hawtingin mukaan voidaan paremmin tulkita kristillisen kolminaisuusopin arvosteluksi. 
* Jakeet 35–39 kertovat, miten uskottomat kerskuvat omaisuudellaan.
* Jakeet 40–42 kertovat Hämeen-Anttilan mukaan miten enkelit irtisanoutuvat "monijumalaisista". Herra kysyy enkeleiltä, palvoivatko ihmiset näitä, jolloin enkelit vastaavat, että ihmiset palvoivat jinnejä, joihin useimmat uskoivat. Islamissa jinnejä ei tunneta epäjumalina vaan näkymättöminä henkiolentoina, joista jotkut ovat kääntyneet muslimeiksi.
* Jakeet 43–46 kertovat, että Jumalan lähettiläitä on torjuttu ennenkin.
* Jakeet 47–54 kertovat Hämeen-Anttilan mukaan, että "Muhammad on vain varoittaja". Koraani ei kuitenkaan ilmoita puhuteltavan henkilön nimeä.

## Katso myös

* Luettelo Koraanin suurista

## Lähteet

* 
* 
* 
* 
* 

### Viitteet